**Maksātnespējas procesa administratorei**

**/Administrators/**

Paziņošanai e-adresē

**Par maksātnespējas procesa administratores /Administrators/ rīcību /pers. A/ un /pers. B/ maksātnespējas procesos**

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru (turpmāk – administrators) uzraudzību.

Atbilstoši Maksātnespējas likuma 175. panta pirmās daļas 2. punktam Maksātnespējas kontroles dienests pieņem lēmumus par administratora rīcību maksātnespējas procesā vai pildot tam šajā likumā noteiktos vispārējos pienākumus, kā arī par tiesiskā pienākuma uzlikšanu pārkāpuma konstatēšanas gadījumā.

Maksātnespējas kontroles dienests, pamatojoties uz Maksātnespējas likuma 173. panta pirmo daļu un 174.1 panta 1. punktu, ir veicis administratores /Administrators/, /amata apliecības numurs/, (turpmāk – Administratore) darbības uzraudzību fiziskās personas /pers. A/ (turpmāk – Parādnieks Nr. 1), un fiziskās personas /pers. B/ (turpmāk – Parādnieks Nr. 2) maksātnespējas procesos un **konstatēja**:

[1] Ar /tiesas nosaukums/ (šobrīd – /tiesas nosaukums/) /datums/ spriedumu lietā /lietas numurs/ pasludināts Parādnieka Nr. 1 maksātnespējas process un Administratore iecelta par Parādnieka Nr. 1 administratoru.

Maksātnespējas kontroles dienests nosūtīja Administratorei 2024. gada 8. februāra pieprasījumu /pieprasījuma numurs/ (turpmāk – Pieprasījums Nr. 1), kurā, cita starpā, lūdza iesniegt konta pārskatu, kas tiek izmantots Parādnieka Nr. 1 maksātnespējas procesā, no tā atvēršanas brīža līdz atbildes sniegšanas brīdim.

Maksātnespējas kontroles dienestā saņemta[[1]](#footnote-1) Administratores 2024. gada 21. marta atbildes vēstule uz Pieprasījumu Nr. 1, kurā norādīts, ka Parādnieka Nr. 1 procesa sākumā izmantots Administratores AS "Swedbank" norēķinu konts /konta numurs/, no kura segtas izmaksas 24,22 *euro* apmērā[[2]](#footnote-2).Pēcāk izmantots Administratores atvērtais norēķinu konts AS "SEB banka'' /konta numurs/. Norādīts, ka "Atlikušie naudas līdzekļi **7 890,31 *euro*** (35 389-27 474,47-24,22) tika pārskaitīti uz šim procesam atvērto norēķina kontu /konta numurs/ pēc kļūdas konstatēšanas [..]''. Atbildes vēstulei pievienots tikai norēķina konta /konta numurs/ pārskats, savukārt no pārējiem kontiem pievienoti maksājumu uzdevumi.

Ievērojot minēto, Maksātnespējas kontroles dienests nosūtīja Administratorei 2024. gada 24. aprīļa pieprasījumu /pieprasījuma numurs/ ar lūgumu iesniegt:

1. paskaidrojumus, kāpēc Administratore neiesniedza visu norēķinu kontu pārskatus, kas tika izmantoti Parādnieka Nr. 1 maksātnespējas procesā;
2. norēķinu kontu pārskatus, kas tika izmantoti Parādnieka Nr. 1 maksātnespējas procesā;
3. paskaidrojumus, kas ir Administratores Vēstulē Nr. 1 minētā kļūda, kas likusi pārskaitīt atlikušos naudas līdzekļus uz norēķina kontu /konta numurs/.

Maksātnespējas kontroles dienestā saņemta[[3]](#footnote-3) Administratores 2024. gada 7. maija vēstule, kurā norādīts turpmākais.

Ar /tiesas nosaukums/ /datums/ lēmumu ir apstiprināta Parādnieka Nr. 1 bankrota procedūras pabeigšana un izbeigts Parādnieka Nr. 1 maksātnespējas process. Saskaņā ar Maksātnespējas likuma 151. panta pirmo daļu, ja vienlaikus ar bankrota procedūras pabeigšanu vai izbeigšanu tiek izbeigts fiziskās personas maksātnespējas process, izbeidzas šajā likumā paredzētās administratora tiesības un šajā likumā paredzētie ierobežojumi parādnieka rīcībai ar savu mantu.Līdz ar to Administratores tiesības šajā procesā ir izbeigušās.

Papildus norādīts, ka konkrētajā gadījumā palīgs, sagatavojot paziņojumus Parādnieka Nr. 1 procesā, kļūdaini bija atstājis dokumentos AS ''SEB banka'' konta /konta numurs/, kurš sākotnēji bija atvērts citam maksātnespējas procesam, kas jau sen izbeigts un kuru Administratore bija paturējusi un nebija slēgusi. Administratore šo kļūdu laboja 2024. gada 12. martā, pārvedot Parādnieka Nr. 1 maksātnespējas procesa naudas līdzekļus uz šim procesam atvērto kontu AS ''SEB bank'' /konta numurs/. Kreditoriem visas izmaksas saskaņā ar /datums/ izmaksu sarakstu /saraksta numurs/ veiktas no šī konta, tādejādi zaudējumi šīs kļūdas rezultātā kreditoriem nav nodarīti. Tā kā Parādnieka Nr. 1 maksātnespējas procesam atvērtais konts bija /konta numurs/, Administratore konta /konta numurs/ pārskatu nepievienoja pie 2024. gada 21. marta atbildes.

[2] Ar /tiesas nosaukums/ /datums/ spriedumu lietā /lietas numurs/ pasludināts Parādnieka Nr. 2 maksātnespējas process un Administratore iecelta par Parādnieka Nr. 2 administratoru.

Maksātnespējas kontroles dienests nosūtīja Administratorei 2024. gada 5. marta pieprasījumu /pieprasījuma numurs/ (turpmāk – Pieprasījums Nr. 2), kurā, cita starpā, lūdza iesniegt konta pārskatu, kas tiek izmantots Parādnieka Nr. 2 maksātnespējas procesā, no tā atvēršanas brīža līdz atbildes sniegšanas brīdim.

Maksātnespējas kontroles dienestā saņemta[[4]](#footnote-4) Administratores 2024. gada 18. marta atbildes vēstule uz Pieprasījumu Nr. 2, kurā norādīts, ka Parādnieka Nr. 2 procesa sākumā izmantots Administratores AS "SEB banka" norēķinu konts /konta numurs/, pēcāk izmantots Administratores atvērtais norēķinu konts AS "SEB banka'' /konta numurs/. Norādīts, ka "Atlikušie naudas līdzekļi **3 436,43 *euro*** (4 273,25-836,82) tika pārskaitīti uz Parādnieka Nr. 2 procesam atvērto norēķina kontu /konta numurs/ pēc kļūdas konstatēšanas [..]''. Atbildes vēstulei pievienots tikai norēķina konta /konta numurs/ pārskats, savukārt no konta /konta numurs/ pievienoti maksājumu uzdevumi.

Ievērojot minēto, Maksātnespējas kontroles dienests nosūtīja Administratorei 2024. gada 26. marta pieprasījumu /pieprasījuma numurs/ ar lūgumu iesniegt:

1. paskaidrojumus, kāda kļūda saistībā ar minētajiem kontiem tika konstatēta un kādēļ Administratore nav pievienojusi Paskaidrojumiem AS "SEB banka" konta /konta numurs/ pārskatu.;
2. AS "SEB banka" konta /konta numurs/ pārskatu par periodu no Parādnieka maksātnespējas procesa pasludināšanas brīža līdz atbildes sniegšanas brīdim.

Maksātnespējas kontroles dienestā saņemta[[5]](#footnote-5) Administratores 2024. gada 26. aprīļa vēstule, kurā norādīts turpmākais. Administratorei birojā ir nodarbināts palīgs, kas palīdz Administratorei sagatavot dažādus dokumentus, tajā skaitā arī Parādnieka Nr. 2 maksātnespējas procesā. Konkrētajā gadījumā palīgs, sagatavojot paziņojumus šajā procesā, kļūdaini bija atstājis dokumentos AS "SEB banka" kontu /konta numurs/, kurš sākotnēji bija atvērts citam maksātnespējas procesam, kas jau sen izbeigts, un kuru Administratore bija paturējusi un nebija slēgusi.

Administratore šo kļūdu paziņojumos nebija pamanījusi. Administratore nožēlo, ka bija pieļāvusi šādu kļūdu, un to laboja 2024. gada 6. martā, pārvedot Parādnieka Nr. 2 maksātnespējas procesa naudas līdzekļus uz šim procesam 2023. gada decembrī atvērto kontu AS "SEB banka" /konta numurs/. Kreditoriem visas izmaksas saskaņā ar /datums/ izmaksu sarakstu /saraksta numurs/ veiktas no šī konta, tādejādi zaudējumi šīs kļūdas rezultātā kreditoriem nav nodarīti. Tiesā iesniegts pieteikums par Parādnieka Nr. 2 bankrota procedūras pabeigšanu[[6]](#footnote-6). Tā kā Parādnieka Nr. 2 maksātnespējas procesam atvērtais konts bija /konta numurs/, Administratore konta /konta numurs/ pārskatu nepievienoja pie 2024. gada 18. marta vēstulē sniegtās atbildes.

[3] Izvērtējot iepriekš minēto, **secināms:**

Maksātnespējas likuma 174.2 panta pirmās daļas 3. punktā noteikts, ka Maksātnespējas kontroles dienestam ir tiesības pieprasīt un saņemt no administratora nepieciešamās ziņas un attiecīgos dokumentus par maksātnespējas procesa norisi.

Maksātnespējas likuma 26. panta otrajā daļā noteikts, ka administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu. Minētā panta trešās daļas 2. un 5. punktā noteikts, ka administratoram ir pienākums sniegt informāciju par juridiskās un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām, kā arī pēc Maksātnespējas kontroles dienesta pieprasījuma sniegt savas darbības pārskatu, dokumentus un ziņas par to juridiskās vai fiziskās personas maksātnespējas procesu norisi, kuros administrators ir pildījis vai pilda pienākumus.

No iepriekš minētajām tiesību normām secināms, ka Administratore nav atbrīvota no pienākuma iesniegt Maksātnespējas kontroles dienestam pieprasītos dokumentus arī gadījumā, ja fiziskās personas maksātnespējas procesā ir pabeigta bankrota procedūra, vai tas ir izbeigts, tādējādi nodrošinot Maksātnespējas kontroles dienestam iespēju īstenot normatīvajos aktos noteiktās uzraudzības funkcijas, kā arī nodrošinot procesa caurspīdīgumu un administratora rīcības atklātību.

Nosakot, ka administratora darbībām jābūt likumīgām un efektīvām, likumdevējs iezīmējis vispārīgas pazīmes, kādām jāatbilst administratora darbībām maksātnespējas procesa ietvaros, proti, administratora darbībām jāatbilst vienlaikus gan efektivitātes principam, gan jābūt atbilstošām likuma normām. Likumīga maksātnespējas procesa norise nozīmē maksātnespējas procesu reglamentējošo normu ievērošanu, it sevišķi, tajās ietverto pienākumu izpildi. Tostarp Administratorei ir jāievēro Maksātnespējas likuma 6. panta 7. punktā nostiprinātais atklātības princips, kurš paredz – lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.

Līdz ar to Administratorei bija pienākums iesniegt Maksātnespējas kontroles dienesta prasītos kontu pārskatus, lai nodrošinātu, ka maksātnespējas procesā veikto naudas līdzekļu pārskaitījumu atspoguļojums būtu caurskatāms. Apstāklis, ka kļūdas pieļāvis Administratores palīgs un konti tika izmantoti citu maksātnespējas procesu nodrošināšanai, neatbrīvo Administratori no pienākuma iesniegt visu norēķinu konta pārskatus, kas tika izmantoti Parādnieka Nr. 1 un Parādnieka Nr. 2 maksātnespējas procesos.

Administratoram pieejamās informācijas saņemšana ir viens no veidiem, kā Maksātnespējas kontroles dienests var pārliecināties par maksātnespējas procesa efektīvu un likumīgu norisi. Likumdevēja uzliktie pienākumi administratoram ir obligāti izpildāmi, un tiem ir imperatīvs raksturs, līdz ar to Administratores rīcība, bez pamatota iemesla nesniedzot visus pārbaudei nepieciešamos dokumentus Maksātnespējas kontroles dienestam, rada šaubas par Administratores rīcības atklātību.

Maksātnespējas kontroles dienests veic tematiskās pārbaudes par Administratores rīcību ar Parādnieka Nr. 1 un Parādnieka Nr. 2 naudas līdzekļiem. Tādējādi, nesaņemot visus pieprasītos kontu pārskatus, Maksātnespējas kontroles dienests nevar pārliecināties par naudas plūsmu Parādnieka Nr. 1 un Parādnieka Nr. 2 maksātnespējas procesos. Turklāt Administratore nav norādījusi uz apstākļiem, kas būtu šķērsli Maksātnespējas kontroles dienesta pieprasīto kontu pārskatu iesniegšanai.

Maksātnespējas kontroles dienests vērš uzmanību uz Kurzemes apgabaltiesas Civillietu tiesas kolēģijas 2016. gada 13. septembra lēmumā Nr. C40113514 noteikto, proti: *"[..] normatīvajos aktos noteiktajā kārtībā un termiņos nesaņemot informāciju no administratora, Maksātnespējas administrācija nespēj pienācīgā kārtā (savlaicīgi, operatīvi un kvalitatīvi) pildīt savu pamatfunkciju – uzraudzīt maksātnespējas procesu efektivitāti un likumību."*

Ievērojot minēto, secināms, ka Administratore, nenosūtot Maksātnespējas kontroles dienestam norēķinu konta /konta numurs/ pārskatu, kas tika izmantots Parādnieka Nr. 1 un Parādnieka Nr. 2 maksātnespējas procesos, nav ievērojusi Maksātnespējas likuma 6. panta 7. punkta un 26. panta trešās daļas 2. un 5. punkta prasības.

[3] Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu,

**NOLĒMU:**

Atzīt, ka maksātnespējas procesa administratore /Administrators/, /amata apliecības numurs/, /pers. A/ maksātnespējas procesā un /pers. B/ maksātnespējas procesā, nenosūtot Maksātnespējas kontroles dienestam norēķinu konta /konta numurs/, pārskatus, nav ievērojusi Maksātnespējas likuma 6. panta 7. punkta un 26. panta trešās daļas 2. un 5. punkta prasības.

Uzlikt maksātnespējas procesa administratorei /Administrators/, /amata apliecības numurs/, tiesisko pienākumu nekavējoties, bet ne vēlāk kā līdz **2024. gada 5. jūlijam**, iesniegt Maksātnespējas kontroles dienestā AS "SEB banka" norēķinu konta /konta numurs/, kas tika izmantots /pers. A/ un /pers. B/ maksātnespējas procesā, pārskatu par periodu no /pers. A/ maksātnespējas procesa pasludināšanas brīža, proti, no /datums/, līdz tiesas lēmumam par /pers. B/ bankrota procedūras pabeigšanu, proti, līdz /datums/.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktora p. i. A. Barojana

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas kontroles dienestā reģistrēta 2024. gada 21. martā ar /dokumenta numurs/. [↑](#footnote-ref-1)
2. Atbildes vēstulei pievienoti četri maksājuma uzdevumi, un norādīts uz attiecīgiem Elektroniskajā maksātnespējas uzskaites sistēmā (turpmāk EMUS) reģistrētiem rēķiniem. [↑](#footnote-ref-2)
3. Maksātnespējas kontroles dienestā reģistrēta 2024. gada 8. maijā ar /dokumenta numurs/. [↑](#footnote-ref-3)
4. Maksātnespējas kontroles dienestā reģistrēta 2024. gada 20. martā ar /dokumenta numurs/. [↑](#footnote-ref-4)
5. Maksātnespējas kontroles dienestā reģistrēta 2024. gada 29. aprīlī ar /dokumenta numurs/. [↑](#footnote-ref-5)
6. Ar /tiesas nosaukums/ /datums/ lēmumu lietā /lietas numurs/ pabeigta Parādnieka Nr. 2 bankrota procedūra un pasludināta saistību dzēšanas procedūra. [↑](#footnote-ref-6)